## Pravilnik o sadržaju, obliku i troškovima izdavanja glavne svjedodžbe

### NN 129/2006 (28.11.2006.), Pravilnik o sadržaju, obliku i troškovima izdavanja glavne svjedodžbe

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2857**

Na temelju članka 13. stavka 8. Zakona o šumskom reprodukcijskom materijalu
(»Narodne novine« broj 140/05.), ministar poljoprivrede, šumarstva i vodnoga
gospodarstva donosi

## PRAVILNIK

### O SADRŽAJU, OBLIKU I TROŠKOVIMA IZDAVANJA GLAVNE SVJEDODŽBE

*Opća odredba*

Članak 1.

Ovim Pravilnikom propisuje se:
– sadržaj i oblik glavnih svjedodžbi o istovjetnosti šumskog reprodukcijskog
materijala (u daljnjem tekstu: glavna svjedodžba), dobivenog iz pojedinih tipova
šumskih sjemenskih objekata;
– sadržaj i oblik prijave početka proizvodnje šumskog reprodukcijskog
materijala;
– troškove izdavanja glavne svjedodžbe;
– način vođenja evidencije o izdanim glavnim svjedodžbama.

*Izdavanje glavne svjedodžbe*

Članak 2.

Glavnu svjedodžbu izdaje Šumarski institut, Jastrebarsko (u daljnjem tekstu:
Institut) na temelju pisane prijave dobavljača o početku sakupljanja odnosno
proizvodnje šumskog reprodukcijskog materijala.
U slučaju naknadnog vegetativnog razmnožavanja, izdaje se nova glavna
svjedodžba.
Prijava iz stavka 1. ovoga članka se smatra potvrdom o podrijetlu šumskog
reprodukcijskog materijala, koja se izdaje dobavljaču.
Obrazac prijave iz stavka 1. ovoga članka tiskan je u Prilogu 1. ovoga
Pravilnika.

*Sadržaj i oblik glavne svjedodžbe*

Članak 3.

Glavna svjedodžba sadrži:
– kod i broj glavne svjedodžbe,
– datum izdavanja glavne svjedodžbe,
– botanički naziv šumske svojte ili križanca,
– naziv tvrtke ili obrta sa sjedištem, odnosno prebivalištem dobavljača,
– oblik reprodukcijskog materijala,
– količinu reprodukcijskog materijala,
– kategoriju reprodukcijskog materijala,
– namjenu korištenja reprodukcijskog materijala,
– tip sjemenskog objekta,
– broj sjemenskog objekta iz Registra,
– lokaciju i izvor sjemenskog objekta,
– provenijentno područje.
Oblici glavnih svjedodžbi tiskani su u Prilozima 2., 3. i 4. ovoga Pravilnika.

*Glavna svjedodžba o istovjetnosti reprodukcijskog materijala dobivenog mješanjem*

Članak 4.

Oblik glavne svjedodžbe o istovjetnosti šumskog reprodukcijskog materijala
dobivenog miješanjem tiskan je u Prilogu 5. ovoga Pravilnika.

*Glavna svjedodžba za uvezeni reprodukcijski materijal*

Članak 5.

Institut izdaje glavnu svjedodžbu za uvezeni reprodukcijski materijal na temelju
zahtjeva dobavljača.
Uz zahtjev iz stavka 1. ovoga članka dobavljač je dužan priložiti:
– odobrenje o uvozu izdanu sukladno članku 35. Zakona o šumskom reprodukcijskom
materijalu (»Narodne novine« broj 140/05),
– dokumente koji iskazuju istovjetnost uvezenog reprodukcijskog materijala
države izvoznice.
Obrazac zahtjeva za izdavanje glavne svjedodžbe o istovjetnosti šumskog
reprodukcijskog materijala uvezenog na teritorij Republike Hrvatske tiskan je u
Prilogu 6. ovoga Pravilnika.

*Troškovi*

Članak 6.

Troškove izdavanja glavne svjedodžbe, koji nastaju Institutu u postupku, snosi
podnositelj zahtjeva.
Troškovi iz stavka 1. ovoga članka obračunavaju se prema cjeniku kojeg donosi
Institut uz suglasnost Ministarstva poljoprivrede, šumarstva i vodnoga
gospodarstva (u daljnjem tekstu Ministarstvo).

*Način vođenja evidencija*

Članak 7.

Institut vodi evidenciju u pisanom i elektronskom obliku o izdanim glavnim
svjedodžbama.
Institut je dužan podatke iz stavka 1. ovoga članka dostaviti Ministarstvu do
zaključno 1. ožujka tekuće godine za prethodnu godinu.

*Stupanje na snagu*

Članak 8.

Ovaj Pravilnik stupa na snagu 1. prosinca 2007. godine.

Klasa: 011-02/06-01/98
Urbroj: 525-1-06-1
Zagreb. 20. studenoga 2006.

Ministar
**Petar Čobanković**, v. r.

PRILOG 1.

![](dodatni/144843.gif)

![](dodatni/144842.gif)

*\*Ispunjava Šumarski institut, Jastrebarsko*

**PRILOG 2.**

![](dodatni/144841.gif)

![](dodatni/144840.gif)

**PRILOG 3.**

![](dodatni/144839.gif)

![](dodatni/144838.gif)

**PRILOG 4.**

![](dodatni/144837.gif)

![](dodatni/144836.gif)

**PRILOG 5.**

![](dodatni/144835.gif)

**PRILOG 6.**

![](dodatni/144834.gif)

![](dodatni/144833.gif)

Pravilnik, NN 129/2006-2857
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)